32005R1820
L 293/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1820/2005 НА КОМИСИЯТА
от 8 ноември 2005 година
за изменение на Регламент (ЕО) № 1623/2000 за определяне на подробни правила за прилагане на Регламент (ЕО) № 1493/1999 относно общата организация на пазара на вино по отношение на пазарните механизми
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 33 от него,
като има предвид, че:
(1)
Регламент (ЕО) № 1623/2000 на Комисията (2) предвижда система за пласиране на винения спирт чрез провеждане на търг за използването му като биоетанол в сектора на горивата в Общността. За да се даде възможност да бъде получена възможно най-високата цена от продажбата на такъв спирт, следва да се подобрят условията за конкуренция на пазара на винен спирт.
(2)
В този смисъл, на първо място следва да се насърчи увеличаването на броя на участниците в търговете като се опрости процедура на одобрението им. На второ място, когато е уместно тези предприятия следва да имат възможност свободно да избират на пазара клиентите, на които да продават преработения спирт за крайното му предназначение.
(3)
В този смисъл не следва да се изисква от участниците в търговете да посочват в предложенията си предназначението и крайния купувач на спирта при условие че крайната употреба е под формата на биоетанол за нуждите на сектора на горивата в Общността.
(4)
За да се гарантира в по-пълна степен да бъде спазена заплануваната крайна употреба на спирта, следва да бъде увеличена сумата на гаранцията за изпълнението.
(5)
Условията за участие на предприятията в търговете следва да бъдат определени по-конкретно по отношение на датата на одобрението им.
(6)
Обменът на информация между интервениращите агенции, държавите-членки и Комисията следва да става по по-прозрачен и ефективен начин.
(7)
Регламент (ЕО) № 1623/2000 следва да бъде съответно изменен.
(8)
Предвидените в настоящия регламент мерки са съобразени със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1623/2000 се изменя, както следва:
1.
Член 92 се изменя, както следва:
а)
параграф 2 се изменя, както следва:
i)
буква в) се заменя със следния текст:
„в)
местонахождението на предприятието и копие на плановете на завода, в който спирта се преработва в чист спирт и данни за годишния капацитет на преработка“,
ii)
буква д) се заменя със следния текст:
„д)
уверение от страна на предприятието, че всеки краен купувач на спирта ще го използва единствено за производство на гориво в Общността под формата на био-етанол;“
б)
параграф 5 се заменя със следния текст:
„5. Държавите-членки информират Комисията без отлагане за всяко ново одобрение или оттегляне на одобрение, като посочват точната дата на решението.“
2.
Член 94, параграфи 1 и 2 се заменят със следния текст:
„1. Тръжните предложения трябва задължително да бъдат подадени от предприятия, които са одобрени към датата на публикуване на съобщението за поканата за участие в търга.
2. Участниците в търга могат да подават само по едно предложение за всеки лот, по който ще се бъде класиран кандидат. Ако участник в търга подаде повече от едно предложение за някой от лотовете, до участие не се допуска нито едно от тях.“
3.
Член 94а, буква в) се заличава.
4.
Член 94б, параграф 3 се заменя със следния текст:
„3. Комисията следва да уведоми за взетото съгласно този член решение тези държави-членки и интервениращи агенции, които притежават спирта, за който се подават тръжните предложения.“
5.
Член 94в се заменя със следния текст:
„Член 94в
Удостоверение за избор на кандидат и уведомяване на Комисията
1. Интервениращата агенция информира писмено участниците в търга за взетото решение по техните предложения незабавно след получаването му.
2. В срок от пет работни дни след получаване на уведомлението, упоменато в член 94б, параграф 3 интервениращата агенция информира Комисията за името и адреса на участника, подал предложение за участие в търга.
3. В срок до две седмици от датата на получаване на уведомлението с информацията, упомената в параграф 1, интервениращата агенция издава на всеки класиран кандидат удостоверение за избора, с което удостоверява, че неговото предложение е прието.
4. В срок до две седмици от датата на получаване на уведомлението с информацията, упомената в параграф 1, всеки класиран кандидат предоставя доказателство, че е представил в съответната интервенираща агенция гаранция за изпълнението на договора в размер на 40 евро на хектолитър спирт със 100 об. % в уверение на това, че цялото определено за него количество спирт ще бъде използвано за целите, упоменати в член 92, параграф 1.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 ноември 2005 година.